1 Samuele 10 | Beibele Inthaneteng | Phetolelo ya Lefase le Lefsa
10 Samuele a tšea legapana+ la makhura gomme a tšhela makhura ao hlogong ya Saulo a mo atla+ a re: “Ruri Jehofa o go kgethile gore o be moetapele,+ o hlokomele bohwa bja gagwe.+
2 Ge o tloga mo go nna lehono o tla hwetša banna ba babedi kgauswi le lebitla la Ragele+ seleteng sa Benjamini kua Tselitsa, gomme ba tla re go wena: ‘Dipokolo tše tshadi tšeo o bego o ile go di nyaka di hweditšwe, eupša ga bjale tatago ga a sa na taba le dipokolo tše tshadi+ o tshwenyegile ka lena, o re: “Ke tla dira’ng ga bjale ka gore morwa wa ka ga se a boa?”’+
3 Le fete moo gomme le fetele pejana le be le fihle sehlareng se segolo sa Thabora, moo le tla gahlana le banna ba bararo ba rotogela go Modimo wa therešo kua Bethele,+ yo mongwe a kukile diputšanyana+ tše tharo, yo mongwe a swere dinkgwa+ tše tharo gomme yo mongwe a rwele sebjana se segolo sa beine.+
4 Ba tla go dumediša+ gomme ba go nea dinkgwa tše pedi, wena o di tšee.
5 Ka morago ga moo o ye mmotong wa Modimo wa therešo,+ moo go nago le bahlabani+ ba Bafilisita. E tla re ge o fihla motseng, o tla gahlana le sehlopha sa baporofeta+ ba theoga ba etšwa lefelong le le phagamego,+ pele ga bona go na le batho bao ba swerego dikwadi,+ meropa,+ dinaka+ le diharepa,+ ge baporofeta ba dutše ba porofeta.
6 Moya+ wa Jehofa o tla theogela go wena, wa porofeta+ le bona gomme gwa ba bjalo ka ge eka o fetogile motho yo mongwe.
7 Ge tšeo di go tlela,+ dira seo o ka se kgonago,+ ka gobane Modimo wa therešo o na le wena.+
8 O nkete pele o theogele Giligala;+ o tsebe gore ke theogela go wena go tlo neela dihlabelo tša go fišwa le go neela dihlabelo tša mohlakanelwa.+ O ntetele matšatši a šupago+ go fihlela ke etla go wena, gomme ke tla go tsebiša seo o tlago go se dira.”
9 Ya re ge Saulo a furalela Samuele, Modimo a fetola semelo sa Saulo;+ tše ka moka+ tša phethega letšatšing leo.
10 Ba tloga moo ba ya mmotong, gomme gona moo o be a tlo gahlana le sehlopha sa baporofeta; gateetee moya wa Modimo wa theogela go yena,+ a porofeta+ a le gare ga bona.
11 Ge ka moka bao ba bego ba mo tseba ba mmona, ba lemoga gore o porofeta le baporofeta. Batho ba botšišana ba re: “Go diragetše’ng ka morwa wa Kishe? Na Saulo le yena ke yo mongwe wa baporofeta?”+
12 Monna yo mongwe a re: “Go thwe’ng ka baporofeta ba ba bangwe? Botatago bona ke bomang?” Ke ka baka leo go bilego le polelwana+ e rego: “Na Saulo le yena ke yo mongwe wa baporofeta?”
13 Mafelelong a fetša go porofeta gomme a tla lefelong le le phagamego.
14 Ka morago morwarrago tatago Saulo a re go Saulo le mohlanka wa gagwe: “Le be le ile kae?” A araba a re: “Re be re ile go yo nyaka dipokolo tše tshadi,+ re di nyakile eupša ra se di hwetše gomme ra ya go Samuele.”
15 Ge a re’alo, morwarrago tatago Saulo a re: “Hle mpotšeng, Samuele o itše’ng go lena?”
16 Saulo a re go morwarrago tatagwe: “O re boditše a kgodišegile gore dipokolo tše tshadi di hweditšwe.” Ge e le taba ya bogoši yeo Samuele a e boletšego, ga se a mmotša yona.+
17 Samuele a kgobokanya setšhaba pele ga Jehofa kua Mitsipa+
18 a re go bana ba Isiraele: “Se ke seo Jehofa Modimo wa Isiraele a se boletšego:+ ‘Ke nna ke rotošitšego Isiraele ka e ntšha kua Egipita gomme ka le phološa seatleng sa Egipita+ le seatleng sa mebušo ka moka yeo e bego e le gatelela.+
19 Eupša lena lehono le nyaditše Modimo wa lena+ yo a le phološitšego masetlapelong le ditlalelong tša lena, la re: “Aowa, re nyaka gore o re kgethele kgoši yeo e tlago go re buša.” Bjale emang pele ga Jehofa ka meloko+ ya lena le ipopile ka dihlopha tša ba dikete.’”
20 Samuele a batametša meloko ka moka ya Isiraele+ gomme gwa kgethwa moloko wa Benjamini.+
21 Ke moka a batametša moloko wa Benjamini go ya ka malapa a wona gomme gwa kgethwa lapa la Bamatiri.+ Mafelelong gwa kgethwa Saulo morwa wa Kishe.+ Ba mo nyaka eupša ba se mo hwetše.
22 Ke moka ba botšiša+ Jehofa ba re: “Na monna yo o se tla?” Jehofa a re: “Ke yo o ikutile+ gare ga merwalo.”
23 Ba kitima ba yo mo tšea moo. Ge a ema pele ga setšhaba, o be a feta batho ka moka ka leemo, batho ba bangwe ba mo goma ka magetla.+
24 Samuele a re go setšhaba ka moka: “Na le bone gore yo Jehofa a mo kgethilego+ ga go yo a swanago le yena setšhabeng ka moka?” Setšhaba ka moka sa goa sa re: “Anke kgoši e phele!”+
25 Ge ba re’alo Samuele a botša setšhaba ka ditshwanelo tša bogoši,+ a di ngwala pukung gomme a e bea pele ga Jehofa. Ka morago Samuele a phatlalatša setšhaba ka moka, yo mongwe le yo mongwe a ya ntlong ya gagwe.
26 Saulo a ya legaeng la gagwe kua Gibea,+ gomme bagale ba tloga le yena ka ge Modimo a ile a tutuetša dipelo tša bona.+
27 Batho ba e sego ba selo+ ba re: “A le re yena yo o tla re phološa?”+ Ba mo nyatša+ ba se mo tlišetše mpho le ge e le efe.+ Eupša a se re selo ka bona.+